Klant koop R7 m. se motors, maar kry dit nooit | Netwerk24
'n Man wat 'n klant glo uit sowat R7 miljoen bedrieg het deur motors aan hom te verkoop, maar dit nie te lewer nie, het Maandag weens bedrog in die landdroshof in Klerksdorp verskyn.
Kapt. Tlangelani Rikhotso, Valke-woordvoerder in Noordwes, sê in 'n mediaverklaring Gavin Katz (27) is op borgtog van R60 000 vrygelaat. "Die Valke het die verdagte, 'n direkteur by 'n vervoeronderneming, Vrydag in Sandton, Johannesburg, in hegtenis geneem."
Rikhotso sê Katz het na bewering ses motors aan sy vermeende slagoffer verkoop.
"Hy het dit glo nooit afgelewer soos wat hy met die klant ooreengekom het nie. Nadat die saak by die polisie aangemeld is, het dit aan die lig gekom dat die betrokke voertuie glo reeds aan 'n Klerksdorpse handelaar verkoop is – nog voordat die transaksie met die slagoffer aangegaan is."
Volgens Rikhotso het dit ook geblyk vier van die ses motors het voertuig-identifikasienommers (VIN's) wat nie bestaan nie.